UNIONIN TUOMIOISTUIMEN TUOMIO (kolmas jaosto)
8 päivänä kesäkuuta 2023 (*)
Ennakkoratkaisupyyntö – Maatalous – Yhteinen markkinajärjestely – Asetus (EU) N:o 1308/2013 – 220 artikla – Eläintauteihin liittyvät markkinatukitoimenpiteet – Täytäntöönpanoasetus (EU) 2019/1323 – Muna- ja siipikarjanliha-alojen poikkeukselliset markkinatukitoimenpiteet Italiassa – Kansallinen säännöstö – Tuen myöntämisedellytys – Hakemuksen jättämispäivänä kyseisillä markkinoilla toimivat maataloustuottajat – Jäsenvaltioiden harkintavalta
Asiassa C‑636/21,
jossa on kyse SEUT 267 artiklaan perustuvasta ennakkoratkaisupyynnöstä, jonka Consiglio di Stato (ylin hallintotuomioistuin, Italia) on esittänyt 13.10.2021 tekemällään päätöksellä, joka on saapunut unionin tuomioistuimeen 15.10.2021, saadakseen ennakkoratkaisun asiassa
NN
vastaan
Regione Lombardia,
UNIONIN TUOMIOISTUIN (kolmas jaosto),
toimien kokoonpanossa: jaoston puheenjohtaja K. Jürimäe sekä tuomarit M. Safjan, N. Piçarra, N. Jääskinen ja M. Gavalec (esittelevä tuomari),
julkisasiamies: L. Medina,
kirjaaja: A. Calot Escobar,
ottaen huomioon kirjallisessa käsittelyssä esitetyn,
ottaen huomioon huomautukset, jotka sille ovat esittäneet
–        NN, edustajanaan E. Barilà, avvocato,
–        Regione Lombardia, edustajinaan S. Gallonetto, A. Santagostino ja M. Tamborino, avvocate,
–        Italian hallitus, asiamiehenään G. Palmieri, avustajanaan E. Feola, avvocato dello Stato,
–        Euroopan komissio, asiamiehinään A. C. Becker ja F. Moro,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1        Ennakkoratkaisupyyntö koskee maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17.12.2013 annetun Euroopan parlamentin ja neuvoston asetuksen (EU) N:o 1308/2013 (EUVL 2013, L 347, s. 671) 220 artiklan ja muna- ja siipikarjanliha-alojen poikkeuksellisista markkinatukitoimenpiteistä Italiassa 2.8.2019 annetun komission täytäntöönpanoasetuksen (EU) 2019/1323 (EUVL 2019, L 206, s. 12) tulkintaa.
2        Tämä pyyntö on esitetty asiassa, jossa asianosaisina ovat siipikarjan kasvattaja NN ja Regione Lombardia (Lombardian alue, Italia) ja jossa on kyse NN:n tukihakemuksen hylkäämisestä.
Asiaa koskevat oikeussäännöt
Unionin oikeus
Asetus N:o 1308/2013
3        Asetuksen N:o 1308/2013, sellaisena kuin sitä sovelletaan pääasiassa, 220 artiklassa, jonka otsikko on ”Eläintauteihin ja kansanterveyden taikka eläinten tai kasvien terveyden riskeistä johtuvaan kuluttajien luottamuksen menettämiseen liittyvät toimenpiteet”, säädetään seuraavaa:
”1.      [Euroopan] komissio voi antaa täytäntöönpanosäädöksiä, jotka koskevat poikkeuksellisia tukitoimenpiteitä asianomaisille markkinoille seuraavien seikkojen ottamiseksi huomioon:
a)      unionin sisäisen ja kolmansien maiden kanssa käytävän kaupan rajoitukset, joita voi aiheutua eläintautien leviämisen estämistoimenpiteistä, ja
b)      vakavat markkinahäiriöt, jotka liittyvät suoraan kansanterveyden taikka eläinten tai kasvien terveyden ja tautien riskeistä johtuvaan kuluttajien luottamuksen menettämiseen.
Nämä täytäntöönpanosäädökset hyväksytään 229 artiklan 2 kohdassa tarkoitettua tarkastelumenettelyä noudattaen.
2.      Edellä olevassa 1 kohdassa säädettyjä toimenpiteitä sovelletaan millä tahansa seuraavista aloista:
– –
e)      munat;
f)      siipikarjanliha.
Edellä olevan 1 kohdan ensimmäisen alakohdan b alakohdassa säädettyjä toimenpiteitä, jotka liittyvät kansanterveyden tai kasvien terveyden riskeistä johtuvaan kuluttajien luottamuksen menettämiseen, sovelletaan myös kaikkiin muihin maataloustuotteisiin lukuun ottamatta liitteessä I olevan XXIV osan 2 jaksossa lueteltuja tuotteita.
Siirretään komissiolle valta antaa 228 artiklassa tarkoitettua kiireellistä menettelyä noudattaen delegoituja säädöksiä, joilla laajennetaan tämän kohdan kahden ensimmäisen alakohdan tuoteluetteloa.
3.      Edellä 1 kohdassa säädetyt toimenpiteet toteutetaan asianomaisen jäsenvaltion pyynnöstä.
4.      Edellä 1 kohdan ensimmäisen alakohdan a alakohdassa säädettyjä toimenpiteitä voidaan toteuttaa ainoastaan, jos asianomainen jäsenvaltio on toteuttanut terveys- ja eläinlääkintätoimenpiteitä taudin nopeaa pysäyttämistä varten ja ainoastaan niin laajoina ja niin pitkäksi aikaa kuin on ehdottomasti tarpeen asianomaisten markkinoiden tukemiseksi.
5.      Unioni osallistuu 1 kohdassa säädetyistä toimenpiteistä jäsenvaltiolle aiheutuvien menojen rahoitukseen 50 prosentin osuudella.
– –
6.      Jäsenvaltioiden on varmistettava, että jos tuottajat osallistuvat jäsenvaltioille aiheutuviin menoihin, siitä ei seuraa kilpailun vääristymistä eri jäsenvaltioiden tuottajien kesken.”
Täytäntöönpanoasetus 2019/1323
4        Täytäntöönpanoasetuksen 2019/1323 johdanto-osan kolmannen, neljännen, kuudennen ja kymmenennen perustelukappaleen sanamuoto on seuraava:
”(3)      Italia toteutti – – torjunta- ja seurantatoimenpiteitä ja ennalta ehkäiseviä toimenpiteitä sekä muodosti suoja- ja valvontavyöhykkeitä, jäljempänä ’säännellyt vyöhykkeet’, komission täytäntöönpanopäätösten – – mukaisesti.
(4)      Italia ilmoitti komissiolle, että terveyttä ja eläinlääkintää koskevat toimenpiteet, joita oli ollut tarpeen soveltaa taudin leviämisen hillitsemiseksi ja lopettamiseksi, olivat vaikuttaneet hyvin suureen määrään toimijoita ja että kyseiset toimijat olivat kärsineet tulonmenetyksiä, joihin ei voida myöntää unionin rahoitusosuutta [elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta 15.5.2014 annetun] Euroopan parlamentin ja neuvoston asetuksen (EU) N:o 652/2014 [(EUVL 2014, L 189, s. 1)] nojalla.
– –
(6)      Edellä johdanto-osan 3 kappaleessa tarkoitettujen eläinten terveyttä ja eläinlääkintää koskevien toimenpiteiden tuloksena kasvatustaukoja pidennettiin, lintujen siipikarjatiloille sijoittaminen kiellettiin ja siirtoja rajoitettiin kaikentyyppisillä siipikarjatiloilla, jotka sijaitsevat – – säännellyillä vyöhykkeillä. Toimenpiteet koskivat [muun muassa] Gallus domesticus
‑laji[a]. Tämän seurauksena siitosmunien, kulutukseen tarkoitettujen munien, elävien eläinten ja siipikarjanlihan tuotanto väheni asianomaisilla tiloilla. Sen vuoksi on aiheellista korvata menetykset, jotka johtuvat hävitetyistä ja jalostetuista munista sekä tuottamatta jääneistä eläimistä taikka niiden pidemmästä kasvatusajasta tai lopettamisesta.
– –
(10)      Tässä asetuksessa säädettyjä poikkeuksellisia markkinatukitoimenpiteitä olisi sovellettava vain niin laajoina ja niin kauan kuin on ehdottomasti tarpeen markkinoiden tukemiseksi. Poikkeuksellisia markkinatukitoimenpiteitä olisi sovellettava ainoastaan munien ja siipikarjan tuotantoon tiloilla, jotka sijaitsevat säännellyillä vyöhykkeillä, ja sen ajanjakson osalta, jona sovellettiin unionin ja Italian lainsäädännössä säädettyjä eläinten terveyttä ja eläinlääkintää koskevia toimenpiteitä 1 päivän lokakuuta 2017 ja 30 päivän kesäkuuta 2018 välisenä aikana vahvistettuihin 45:een korkeapatogeenisen lintuinfluenssan taudinpurkaukseen, ja vastaaviin säänneltyihin vyöhykkeisiin.”
5        Tämän asetuksen 1 artiklassa säädetään seuraavaa:
”Unioni myöntää 50 prosentin osarahoitusosuuden menoista, joita Italialle aiheutui siitosmunien, kulutukseen tarkoitettujen munien ja siipikarjanlihan markkinoiden tukemisesta markkinoiden kärsittyä huomattavasti korkeapatogeenisen lintuinfluenssan H5-alatyypin 45 taudinpurkauksesta, jotka Italia havaitsi ja ilmoitti 1 päivän lokakuuta 2017 ja 30 päivän kesäkuuta 2018 välisenä aikana.”
6        Kyseisen asetuksen 2 artiklan sanamuoto on seuraava:
”Italialle aiheutuneisiin menoihin voidaan myöntää unionin osarahoitusta ainoastaan
a)      siltä ajanjaksolta, jona sovellettiin eläinten terveyttä ja eläinlääkintää koskevia toimenpiteitä, joita tarkoitetaan liitteessä luetellussa unionin ja Italian lainsäädännössä ja jotka koskivat 1 artiklassa säädettyä ajanjaksoa; ja
b)      niiden siipikarjatilojen osalta, joihin on sovellettu eläinten terveyttä ja eläinlääkintää koskevia toimenpiteitä ja jotka sijaitsevat [säännellyillä] vyöhykkeillä – –; ja
c)      jos Italia on maksanut tuen tuensaajille viimeistään 30 päivänä syyskuuta 2020. [Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta 11.3.2014 annetun komission] delegoidun asetuksen (EU) N:o 907/2014 [(EUVL 2014, L 255, s. 18)] 5 artiklan 2 kohtaa ei sovelleta; ja
d)      jos eläin tai tuote ei ole saanut a alakohdassa tarkoitetun ajanjakson osalta mitään korvausta valtiontukena tai vakuutuskorvauksena eikä unionin rahoitustukea ole saatu asetuksen (EU) N:o 652/2014 nojalla.”
7        Saman asetuksen 3 artiklan 1 kohdan b alakohdassa säädetään seuraavaa:
”1.      Unionin osarahoitusosuuden enimmäismäärä on 32 147 498 euroa seuraavasti:
– –
b)      kun kyseessä ovat menetykset, jotka liittyvät säännellyillä vyöhykkeillä sovellettavasta siirtokiellosta johtuvaan mukautettuun kasvatusaikaan, sovelletaan – – kiinteitä määriä eläintä kohti – –”
8        Täytäntöönpanoasetuksen 2019/1323 4 artiklassa säädetään seuraavaa:
”Italian on tehtävä hallinnollisia ja fyysisiä tarkastuksia Euroopan parlamentin ja neuvoston asetuksen (EU) N:o 1306/2013 58 ja 59 artiklan mukaisesti.
Italian on erityisesti todennettava
a)      tukihakemuksen jättäneiden hakijoiden tukikelpoisuus;
b)      kunkin tukikelpoisen hakijan osalta: tosiasiallisen tuotannonmenetyksen tukikelpoisuus, määrä ja arvo;
c)      etteivät tukikelpoiset hakijat ole saaneet tämän asetuksen 2 artiklassa tarkoitettujen menetysten korvaamiseksi rahoitusta muista lähteistä.
Niille tukikelpoisille hakijoille, joita koskevat hallinnolliset tarkastukset on tehty, voidaan maksaa tuki jo ennen kuin on tehty kaikki muut tarkastukset, erityisesti paikalla tehtäviin tarkastuksiin valittuja hakijoita koskevat tarkastukset.
Jos hakijan tukikelpoisuudelle ei saada vahvistusta, tuki on perittävä takaisin ja on määrättävä seuraamuksia.”
Italian lainsäädäntö
9        Maa- ja metsätalous- sekä elintarvikeministeri (Ministro delle Politiche agricole alimentari e forestali) antoi täytäntöönpanoasetuksen 2019/1323 nojalla 15.1.2020 päivätyn ministeriön asetuksen nro 383/2020 (Decreto ministeriale n. 383/2020 del 15 gennaio 2020), joka koskee ”Yksityiskohtaisia sääntöjä muna- ja siipikarjanliha-alojen poikkeuksellisista markkinatukitoimenpiteistä Italiassa annetun täytäntöönpanoasetuksen (EU) 2019/1323 täytäntöönpanoa varten” (GURI nro 55, 4.3.2020). Kyseisen ministeriön asetuksen 2 §:n 1 momentin sanamuoto on seuraava:
”1.      Täytäntöönpanoasetuksen (EU) 2019/1323 3 artiklan 1 kohdassa tarkoitettuja toimenpiteitä pidetään asetuksen N:o 1308/2013 220 artiklassa tarkoitettuina Italian siipikarjamarkkinoiden poikkeuksellisina markkinatukitoimenpiteinä.”
10      Mainitun ministeriön asetuksen 3 §:ssä, jonka otsikko on ”Tuensaajien tunnistaminen”, säädetään seuraavaa:
”Vahinkoja korvaavaa toimenpidettä koskevan hakemuksen voivat esittää seuraavat henkilöt:
a)      siitosmunien tuotantotilat
b)      poikastuotantotilat (hautomot)
c)      tilat, joilla kasvatetaan 1 §:ssä tarkoitettuihin lajeihin kuuluvia kananuorikoita, munivia kanoja ja lihantuotantoon tarkoitettua siipikarjaa
d)      kananmunien pakkaamot.”
11      Saman ministeriön asetuksen 4 §:ssä säädetään seuraavaa:
”1.      Henkilöiden, jotka haluavat saada tässä asetuksessa tarkoitettuja tukia, on esitettävä hakemus alueellisesti toimivaltaiselle maksajavirastolle, joka määräytyy yrityksen lakisääteisen kotipaikan mukaan.
2.      Tuen maksamista varten hakijoiden on osoitettava vahingot, jotka ovat aiheutuneet H5-alatyypin aiheuttaman erittäin patogeenisen lintuinfluenssan H5-alatyypin epidemian hillitsemiseksi käyttöön otettujen terveyttä koskevien toimenpiteiden täytäntöönpanosta 1.10.2017 ja 30.6.2018 välisenä aikana.
– –
4.      Hakemuksiin on liitettävä asianomaisten henkilöiden lausunnot, ja niiden tueksi on esitettävä tapauskohtaisia asiakirjoja, joista käy ilmi, että esitetyt pyynnöt ovat perusteltuja. Tällaisia asiakirjoja voivat olla maatilojen viralliset rekisterit tai muut maatilojen hallussa olevat erityiset kirjapitoasiakirjat, terveyttä koskevat asiakirjat tai kaupalliset asiakirjat.”
Pääasia ja ennakkoratkaisukysymys
12      NN omisti kolme Italiassa sijaitsevaa siipikarjatilaa. Lintuinfluenssaepidemian vuoksi toteutettujen terveysrajoitusten vuoksi NN joutui keskeyttämään toimintansa 10.12.2017 ja 26.12.2017 väliseksi ajaksi kahdella näistä tiloista sekä 29.10.2017 ja 26.12.2017 väliseksi ajaksi kolmannella tilalla. Korkean ikänsä vuoksi hän luovutti 4.11.2019 kaikki nämä tilat pojalleen.
13      NN jätti ministeriön asetuksen nro 383/2020 perusteella 10.4.2020 Lombardian alueelliselle maksajavirastolle näitä kolmea tilaa koskevan tukihakemuksen lintuinfluenssan aiheuttamien vahinkojen vuoksi.
14      Lombardian alue kieltäytyi asetuksella nro 1419/2020 myöntämästä tukia NN:lle sillä perusteella, että koska hänellä ei ollut kyseisen hakemuksen jättämispäivänä siipikarjatiloja, hän ei ollut ministeriön asetuksessa nro 383/2020 tarkoitettu ”tuensaaja”.
15      NN nosti tästä asetuksesta kanteen Tribunale amministrativo regionale per la Lombardiassa (Lombardian alueellinen hallintotuomioistuin, Italia), joka hylkäsi kanteen tuomiollaan nro 59/2021.
16      Kyseinen tuomioistuin katsoi, että täytäntöönpanoasetuksella 2019/1323 säädetty tukitoimenpide on ymmärrettävä toimenpiteeksi, jonka pääasiallinen tarkoitus on tukea asianomaisia markkinoita ja siten vain sellaisia tuottajia, jotka harjoittivat vielä toimintaa kyseisten markkinoiden kannalta merkityksellistä tukea koskevan hakemuksen jättämispäivänä. Se katsoi, että kyseisellä tukitoimenpiteellä ei siis ollut tarkoitus maksaa korvausta maataloustuottajille, joille oli aiemmin aiheutunut kyseessä olevaa vahinkoa, vaan tukea asianomaista yritystä, mukaan lukien sille aiheutuneiden vahinkojen korvaamisen avulla. Kyseisen tuomioistuimen mukaan tämä edellyttää välttämättä, että kyseinen tila on vielä toiminnassa kyseisenä ajankohtana.
17      NN valitti 19.3.2021 tästä tuomiosta Consiglio di Statoon (ylin hallintotuomioistuin, Italia), joka on ennakkoratkaisua pyytänyt tuomioistuin, väittäen, että kyseinen tuomio on ristiriidassa unionin oikeuden eli asetuksen N:o 1308/2013 220 artiklan ja täytäntöönpanoasetuksen 2019/1323 kanssa.
18      Ennakkoratkaisua pyytänyt tuomioistuin katsoo, että on määritettävä, onko unionin säännöstössä säädetty tukitoimenpide ymmärrettävä toimenpiteeksi, jolla korvataan aiheutunut vahinko maataloustuottajalle, vaikka hän ei ollut enää tilan omistaja tukihakemuksen jättämispäivänä, vai tukitoimenpiteeksi, jolla on yksinomaan tarkoitus tukea asianomaisia markkinoita ja joka kohdistuu vain kyseisillä markkinoilla kyseisenä ajankohtana toimiviin tuottajiin.
19      Kyseinen tuomioistuin katsoo, että unionin säännöstö ei ole sisällöltään yksiselitteinen kyseessä olevan tuen myöntämiselle asetettujen subjektiivisten edellytysten osalta. Se esittää tältä osin, että siinä tapauksessa, että etusijalle on asetettava kyseessä olevan toimenpiteen puhtaasti korvauksen maksamiseen tähtäävä tarkoitus, tästä voisi olla seurauksena vääristävä vaikutus, jos tuensaajista olisi jätettävä pois henkilöt, joille on luovutettu tiloja, eli sellaisten tilojen nykyiset omistajat, jotka ovat osa tuettavia markkinoita.
20      Näissä olosuhteissa Consiglio di Stato päätti lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
”Ovatko – – asetuksen (EU) N:o 1308/2013 220 artikla ja – – täytäntöönpanoasetus (EU) 2019/1323 esteenä sellaiselle (maa- ja metsätalous- sekä elintarvikeministeriön 15.1.2020 antaman ministeriön asetuksen kaltaiselle) kansalliselle lainsäädännölle, jota tulkitaan ja sovelletaan siten, että lintuinfluenssan aiheuttamia vahinkoja korvaavia toimenpiteitä toteutetaan ainoastaan sellaisten yritysten hyväksi, jotka eivät ole lopettaneet toimintaansa hakemuksen jättämispäivään mennessä?”
Ennakkoratkaisukysymyksen tarkastelu
21      Ennakkoratkaisua pyytänyt tuomioistuin tiedustelee kysymyksellään lähinnä, onko asetuksen N:o 1308/2013 220 artiklaa, luettuna yhdessä täytäntöönpanoasetuksen 2019/1323 kanssa, tulkittava siten, että se on esteenä kansalliselle säännöstölle, jota tulkitaan ja sovelletaan siten, että siinä rajataan jälkimmäisessä asetuksessa säädettyjen tukitoimenpiteiden edunsaajat vain maataloustuottajiin, jotka harjoittivat vielä toimintaa siipikarja-alalla tukihakemuksen jättämispäivänä.
22      Alustavana huomautuksena on todettava, että asetuksen N:o 1308/2013 220 artiklan 1 kohdassa säädetään komissiolle mahdollisuudesta antaa täytäntöönpanosäännöksiä, joilla toteutetaan poikkeuksellisia tukitoimenpiteitä asianomaisille markkinoille seuraavien seikkojen ottamiseksi huomioon: a) rajoitukset, joita voi aiheutua eläintautien leviämisen estämistoimenpiteistä ja b) vakavat markkinahäiriöt, jotka liittyvät suoraan kuluttajien luottamuksen menettämiseen. Tämän artiklan 4 kohdassa täsmennetään, että 1 kohdan ensimmäisen alakohdan a alakohdassa tarkoitetut toimenpiteet voidaan toteuttaa ainoastaan niin laajoina ja niin pitkäksi aikaa kuin on ehdottomasti tarpeen asianomaisten markkinoiden tukemiseksi.
23      Kyseisen asetuksen 220 artiklan 1 kohdan a alakohdassa tarkoitettuja muna- ja siipikarjanliha-alojen poikkeuksellisia markkinatukitoimenpiteitä Italiassa on toteutettu täytäntöönpanoasetuksella 2019/1323.
24      Täytäntöönpanoasetuksen 2019/1323 2 artiklassa määritellään menot, joita Italian tasavallalle on aiheutunut asetuksen N:o 1308/2013 mukaisesti hyväksytyistä tukitoimenpiteistä ja joihin voidaan myöntää täytäntöönpanoasetuksen 2019/1323 1 artiklassa tarkoitettua unionin yhteisrahoitusta. Mainitun asetuksen 2 artiklan b alakohdasta seuraa erityisesti, että tukikelpoisia ovat siipikarjatilat, joihin on sovellettu eläinten terveyttä ja eläinlääkintää koskevia toimenpiteitä ja jotka sijaitsevat saman asetuksen liitteessä luetellussa unionin ja Italian tasavallan lainsäädännössä tarkoitetuilla vyöhykkeillä. Kyseisen asetuksen 4 artiklan mukaan Italian viranomaisten tehtävänä on varmistaa erityisesti tukihakemuksen tehneen hakijan tukikelpoisuus.
25      On kuitenkin todettava, että täytäntöönpanoasetuksessa 2019/1323 ei täsmennetä sen 2 artiklassa määriteltyjen tukikelpoisuuden edellytysten osalta, kuten Italian lainsäädännössä edellytetään, onko kyseisen hakijan harjoitettava vielä toimintaa tukihakemuksen jättämispäivänä.
26      Koska tämä velvollisuus ei johdu unionin oikeudesta, se kuuluu jäsenvaltioiden harkintavaltaan. Tällaisella vaatimuksella ei kuitenkaan voida vaarantaa kyseisellä unionin säännöstöllä tavoiteltuja päämääriä ja unionin oikeuden yleisiä periaatteita (ks. vastaavasti tuomio 17.12.2015, Szemerey, C‑330/14, EU:C:2015:826, 42 kohta ja tuomio 7.4.2022, Avio Lucos, C‑116/20, EU:C:2022:273, 72 kohta).
27      Näin ollen on määritettävä, mitkä ovat asetuksen N:o 1308/2013 ja täytäntöönpanoasetuksen 2019/1323 tavoitteet.
28      Tältä osin on todettava, että asetuksella N:o 1308/2013 on yleinen tavoite, joka on – kuten kyseisen asetuksen johdanto-osan kymmenennestä perustelukappaleesta ilmenee – säätää useista interventio- ja markkinatukitoimenpiteistä markkinoiden vakauttamiseksi ja maatalousväestön kohtuullisen elintason varmistamiseksi.
29      Asetuksen N:o 1308/2013 220 artiklan 1 kohdan a alakohdan täytäntöönpanoa koskevan täytäntöönpanoasetuksen 2019/1323 tavoitteesta on todettava, että kyseisen täytäntöönpanoasetuksen johdanto-osan neljännestä ja kymmenennestä perustelukappaleesta ilmenee, että sillä on tarkoitus toteuttaa muna- ja siipikarjanliha-alojen poikkeuksellisia markkinatukitoimenpiteitä Italiassa. Siinä säädetään näin ollen muun muassa niiden tulonmenetysten korvaamisesta, joita maataloustuottajille on aiheutunut sellaisten eläinten terveyttä ja eläinlääkintää koskevien toimenpiteiden soveltamisesta, joita kyseinen jäsenvaltio on antanut H5-alatyypin influenssan leviämisen hillitsemiseksi ja estämiseksi.
30      Tässä tarkoituksessa täytäntöönpanoasetuksen 2019/1323 3 artiklan 1 kohdan b alakohdassa säädetään muun muassa, että menoilla on tarkoitus korvata tuotannonmenetykset, jotka liittyvät säännellyillä vyöhykkeillä sovellettavasta siirtokiellosta johtuvaan mukautettuun kasvatusaikaan. Tästä seuraa, että asetuksessa N:o 1308/2013 säädettyjä poikkeuksellisia toimenpiteitä täsmennetään täytäntöönpanoasetuksessa 2019/1323 erityisellä tavalla, jossa on kyse sellaisten tappioiden korvaamisesta, jotka liittyvät eläinten terveyttä ja eläinlääkintää koskevien toimenpiteiden toteuttamiseen eläintautien leviämisen estämiseksi tukemalla maataloustuottajia, joiden tiloihin nämä toimenpiteet ovat vaikuttaneet suoraan.
31      Edellä esitetystä seuraa, että täytäntöönpanoasetuksen 2019/1323 antamisella unionin lainsäätäjän tarkoituksena oli säätää maataloustuottajille mahdollisuudesta saada kyseessä olevia markkinoita koskevia tukitoimenpiteitä korvaamaan tulonmenetykset, joita niille on aiheutunut näiden eläinten terveyttä ja eläinlääkintää koskevien toimenpiteiden soveltamisesta, ja näin kannustaa näitä maataloustuottajia panemaan asianmukaisesti täytäntöön nämä viimeksi mainitut toimenpiteet.
32      Asetuksen N:o 1308/2013 ja täytäntöönpanoasetuksen 2019/1323 tavoitteista ilmenee näin ollen, että ainoa merkityksellinen seikka, joka on tarkastettava sen määrittämiseksi, onko tässä viimeksi mainitussa asetuksessa säädettyjen tukitoimenpiteiden hakija tukikelpoinen, on se, harjoittiko kyseinen hakija vielä toimintaa merkityksellisillä markkinoilla aiheutuneen tulonmenetyksen ajankohtana, riippumatta siitä, harjoittiko kyseinen hakija vielä toimintaa tukihakemuksen jättämisajankohtana.
33      Näin ollen pääasiassa kyseessä olevan kaltainen maataloustuottajien tukikelpoisuuden edellytys, jonka mukaan maataloustuottajan on harjoitettava toimintaa asianomaisilla markkinoilla tukihakemuksen jättämisajankohtana, on omiaan vaarantamaan aiheutuneista tulonmenetyksistä maksettavan, unionin oikeudessa säädetyn korvauksen tehokkuuden ja näin ollen asetuksella N:o 1308/2013 ja täytäntöönpanoasetuksella 2019/1323 tavoitellun päämäärän. Tällainen tukikelpoisuuden edellytys johtaa nimittäin siihen, että maataloustuottajilta, jotka harjoittivat toimintaa markkinoilla eläinten terveyttä ja eläinlääkintää koskevien toimenpiteiden soveltamisajankohtana mutta olivat lopettaneet toiminnan harjoittamisen tukihakemuksen jättämisajankohtana, evätään mahdollisuus saada korvausta tappioista, joita heille on aiheutunut lintuinfluenssaepidemian torjuntatoimenpiteiden toteuttamisesta.
34      Lisäksi – kuten komissio huomautuksissaan lähinnä väittää – Italiassa vuosina 2017 ja 2018 esiintyneen lintuinfluenssaepidemian puhkeamisen ja täytäntöönpanoasetuksen 2019/1323 antamisen ja sen jälkeen kyseisen täytäntöönpanoasetuksen täytäntöönpanoa Italiassa koskevista yksityiskohtaisista säännöistä annetun ministeriön asetuksen nro 383/2020 antamisen välillä kului huomattavasti aikaa, minkä seurausten ei pitäisi kohdistua asianomaisiin maataloustuottajiin. Maataloustuottajille, joihin on tosiasiallisesti sovellettu eläinten terveyttä ja eläinlääkintää koskevia toimenpiteitä, olisi varmistettava, että jos tällaisten toimenpiteiden täytäntöönpanosta on aiheutunut tappioita, he voivat saada asetuksessa N:o 1308/2013 ja täytäntöönpanoasetuksessa 2019/1323 tarkoitettua tukea, jonka tarkoitus on korvata nämä tappiot.
35      Edellä esitetyn perusteella ja ilman, että on tarpeen lausua Italian säännöstön yhteensopivuudesta yleisten oikeusperiaatteiden kanssa, esitettyyn kysymykseen on vastattava, että asetuksen N:o 1308/2013 220 artiklaa, luettuna yhdessä täytäntöönpanoasetuksen 2019/1323 kanssa, on tulkittava siten, että se on esteenä kansalliselle säännöstölle, jota tulkitaan ja sovelletaan siten, että siinä rajataan jälkimmäisessä asetuksessa säädettyjen tukitoimenpiteiden edunsaajat vain maataloustuottajiin, jotka harjoittivat vielä toimintaa siipikarja-alalla tukihakemuksen jättämispäivänä.
Oikeudenkäyntikulut
36      Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (kolmas jaosto) on ratkaissut asian seuraavasti:
Maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17.12.2013 annetun Euroopan parlamentin ja neuvoston asetuksen (EU) N:o 1308/2013 220 artiklaa, luettuna yhdessä muna- ja siipikarjanliha-alojen poikkeuksellisista markkinatukitoimenpiteistä Italiassa 2.8.2019 annetun komission täytäntöönpanoasetuksen (EU) 2019/1323 kanssa,
on tulkittava siten, että
se on esteenä kansalliselle säännöstölle, jota tulkitaan ja sovelletaan siten, että siinä rajataan jälkimmäisessä asetuksessa säädettyjen tukitoimenpiteiden edunsaajat vain maataloustuottajiin, jotka harjoittivat vielä toimintaa siipikarja-alalla tukihakemuksen jättämispäivänä.
Allekirjoitukset
*      Oikeudenkäyntikieli: italia.